**NACIONALINĖ ŠVIETIMO AGENTŪRA**

UKMERGĖS „ŠILO“ PROGIMNAZIJOS VEIKLOS

TEMINIO IŠORINIO VERTINIMO ATASKAITA

2023-06-14 Nr. A-79

Vilnius

**ĮVADAS**

**Vizito laikas** – 2023 m. gegužės 29–birželio 1 d.

**Išorinio vertinimo tikslas** – įvertinti „Kokybės krepšelį“ gavusios mokyklos padarytą pažangą.

„Šilo“ progimnazijos (toliau – Progimnazijos) teminis išorinis vertinimas atliktas vadovaujantis Mokyklų, siekiančių gauti kokybės krepšelį, skirtą mokinių ugdymosi pasiekimams gerinti, sąrašu, patvirtintu Lietuvos Respublikos švietimo, mokslo ir sporto ministro 2021 m. liepos 22 d. įsakymu Nr.  V-1321 „Dėl Mokyklų, siekiančių gauti kokybės krepšelį, skirtą mokinių ugdymo pasiekimams gerinti, sąrašo patvirtinimo“, Lietuvos Respublikos švietimo, mokslo ir sporto ministro 2018 m. rugpjūčio 28 d. įsakymu Nr. V-707 „Dėl Kokybės krepšelio skyrimo bendrojo ugdymo mokykloms tvarkos aprašo patvirtinimo“, Lietuvos Respublikos švietimo, mokslo ir sporto ministro 2023 m. sausio 4 d. įsakymu Nr. V-15 „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2023 metų I pusmetį, vertinimo temos, klausimų ir rodiklių nustatymo“, Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašu, patvirtintu Lietuvos Respublikos švietimo, mokslo ir sporto ministro 2007 m. balandžio 2 d. įsakymu Nr. ISAK-587 „Dėl Mokyklų, vykdančių bendrojo ugdymo programas, veiklos išorinio vertinimo organizavimo ir vykdymo tvarkos aprašo patvirtinimo“.

Vertinant Progimnazijos padarytą pažangą analizuoti šie dokumentai ir šaltiniai: 2021 ir 2022  metų Nacionalinių mokinių pasiekimų patikrinimų (toliau – NMPP) rezultatai, mokinių pasiekimų ir pažangos suvestinės, Švietimo valdymo informacinėje sistemoje (toliau – ŠVIS) kaupiami duomenys ir būtinųjų stebėsenos rodiklių reikšmės, Progimnazijos interneto svetainėje skelbiama informacija (toliau–PIS), 2022 veiklos tobulinimo planas, 2022 tarpinė Progimnazijos veiklos plano įgyvendinimo ataskaita, 2022–2023 m. m. Progimnazijos veiklos kokybės įsivertinimo grupės rezultatai ir ataskaita (toliau –VKĮG), direktoriaus 2021 ir 2022 metinės veiklos ataskaitos, 2021–2023 metų strateginis, 2020–2021 ir 2022–2023 mokslo metų veiklos ir 2022–2023 m. m*.* ugdymo planai. Priimant vertinimo sprendimus remtasi per vizitą vykusių vertintojų su Progimnazijos vadovais, Mokinių, Metodine ir Progimnazijos tarybomis, VKĮG ir Vaiko gerovės komisija (toliau – VGK) pokalbių metu surinkta informacija, ugdomųjų veiklų (pamokų ir kitų veiklų), Ukmergės rajono savivaldybės administracijos Švietimo, kultūros ir sporto skyriaus informacija apie „Šilo“ progimnaziją (toliau – SPI), Progimnazijos vidaus ir išorės erdvių stebėjimu, jų funkcionalumo ir panaudojimo įvertinimu.

Taip pat papildomai atsitiktinės atrankos būdu parinkti ir išnagrinėti klasių vadovų planai, mokytojų metinės veiklos ataskaitos, Mokytojų tarybos posėdžių protokolai, Progimnazijos vadovų pamokų stebėjimo ir vertinimo lentelės, Vaiko individualios pažangos stebėjimo (VIP) lapai.

1. **MOKYKLOS KONTEKSTAS**

Ukmergės „Šilo“ progimnazija – bendrojo ugdymo mokykla, kuri vykdo priešmokyklinio, pradinio, pagrindinio (I dalis) ir neformaliojo ugdymo programas. Tai – antra pagal dydį rajono mokykla, kurioje 2022–2023 m. m. mokosi 603 mokiniai. Stebimas kasmetinis mokinių skaičiaus didėjimas: 2020–2021 m. m. – 551, 2021–2022 m. m. – 576. Mokinių skaičius augo dėl 2019 m. pradėto teikti priešmokyklinio ugdymo (šiuo metu veikia trys grupės), dėl iš užsienio grįžtančių į Lietuvą ir į Ukmergę jaunų šeimų, dėl gerų ugdymo rezultatų ir diegiamų šiuolaikiškų mokymo priemonių bei dėl dėkingos Progimnazijos geografinės vietos. Progimnazijoje dirba 56 pedagoginiai darbuotojai, iš kurių dauguma turi aukštą kvalifikacinę kategoriją, veikia pagalbos mokiniui specialistų komanda (psichologas, socialinis pedagogas, du spec. pedagogai-logopedai, mokytojų padėjėjai). Nemokamas maitinimas 2021–2022 m. m. buvo skirtas 220 mokinių (37,7 proc.), 2022–2023 m. m. – 271 mokiniui (44,9 proc.). Mokinių, turinčių specialiųjų ugdymo(si) poreikių (toliau – SUP) išlieka stabilus: 2021–2022 m. m. – 89, 2022–2023 m. m – 88 mokiniai.

Ukmergės „Šilo“ progimnazija aptarnauja ne tik artimiausią miesto teritoriją, bet ir Pivonijos bei Krikštėnų seniūnijas. Mokinių pavėžėjimas organizuojamas dvejais mokykliniais autobusais (pavežami 48 mokiniai).

Progimnazijos pastatas erdvus, iš išorės pilnai renovuotas. Ugdomosios erdvės viduje modernizuotos, funkcionalios bei pritaikytos ugdomajai veiklai ne tik klasėse, bet ir mokyklos koridoriuose. Ukmergės rajono Savivaldybė iš biudžeto lėšų 11 rajono švietimo įstaigų apmoka už saugų valstybinio duomenų perdavimo tinklo paslaugas. Tarp šių mokyklų yra ir „Šilo“ progimnazija. 2022 m. buvo skirta 11,5 tūkst. Eur biudžeto lėšų švietimo įstaigų internetinio ryšio tinklų modernizavimui. Per tuos metus „Šilo“ progimnazijoje ryšio tinklai buvo dalinai atnaujinti, todėl 2023 m. Savivaldybės biudžete numatytos (jau skirtos) lėšos šiuos darbus tęsti.

Ukmergės „Šilo“ progimnazijoje yra puikios sąlygos organizuoti mokinių fizinio ugdymo pamokas bei neformaliojo švietimo sportinius užsiėmimus. Šalia Progimnazijos yra šilas, kuriame organizuojami įvairūs užsiėmimai. Mokiniai turi galimybę sportuoti atnaujintoje sporto salėje, stadione, aikštynuose. Progimnazijos pastate yra Ukmergės Sporto centrui priklausantis plaukimo baseinas, šachmatų bei stalo teniso užsiėmimams skirtos patalpos, kuriomis naudojasi ir „Šilo“ progimnazijos mokiniai. Progimnazija aktyviai dalyvauja Ukmergės rajono mokinių sporto žaidynėse, laimėdama pirmąsias vietas, atstovauja rajonui zoninėse, tarpzoninėse ir finalinėse Lietuvos mokyklų žaidynių varžybose.

Ukmergės „Šilo“ progimnazija išsiskiria įveiklinta aplinka motyvuojančiam ugdymuisi, patraukli savo sportiniu aktyvumu, dideliu indėliu į šiuolaikines technologijas, jų pritaikymu ugdymui(si).

Nuo 2019 metų Progimnazijai vadovauja direktorius D. Kaplūnas (bendras vadybinio darbo stažas 8 metai 6 mėn. šioje ugdymo įstaigoje – 3 metai 9 mėnesiai). Direktoriaus pavaduotoja ugdymui J. Miškinienė šioje Progimnazijoje dirba 4 metus (4 m. kaip pavaduotoja, tačiau kaip mokytoja dirba nuo 1999 m.) . Abiejų vadovų veikla, Progimnazijos Tarybos siūlymu ir Ukmergės rajono mero įsakymu įvertinta labai gerai. „Šilo“ progimnazijos direktoriaus 2022 m. veiklos užduotyse numatytas ugdymo kokybės tobulinimas pasinaudojant „Kokybės krepšelio“ projektu. Buvo parengtas, suderintas su Nacionalinės švietimo agentūros (toliau – NŠA) ir Savivaldybės administracija Progimnazijos veiklos tobulinimo planas (toliau – VTP): įrengtas Pojūčių kambarys su specialia įranga, įsteigti konsultaciniai centrai 1–4 ir 5–8 klasių mokiniams, skirti gerinti mokinių lietuvių kalbos, matematikos ir informacinių technologijų pasiekimams. Visos direktoriaus išsikeltos užduotys įvykdytos: dalyvauta ir sėkmingai baigti projekto „Parama mokyklų vadovams, ugdymo turinio reformos Lietuvoje lyderiams“ Britų tarybos ir Europos komisijos projekto vadovų mokymų moduliai; sėkmingai įgyvendintos projekto „Skaitmeninio ugdymo turinio kūrimas ir diegimas“ numatytos veiklos (suformuota komanda, parengtas kompetencijų aprašo projektas); dalyvauta Ukmergės rajono savivaldybės Ugdymo turinio atnaujinimo komandos mokymuose ir konsultacijose diegiant atnaujintą Bendrųjų programų ugdymo turinį. Kartu su komanda parengtas Ukmergės rajono savivaldybės Ugdymo turinio atnaujinimo planas; dalyvaujant tarptautinio projekto „Assessing CT in Nordic Maker Education“ renginiuose pristatytos Progimnazijos veiklos. Naujai įrengtos ar atnaujintos Progimnazijos erdvės gerai įveiklinamos, tampa daugiafunkcinėmis, kas svarbu tiek tenkinant įvairius mokinių poreikius, tiek ir taupant erdvę, nes augant mokinių skaičiui patalpų trūksta. Direktoriaus iniciatyvumas ir Progimnazijos dalyvavimas įvairiuose projektuose užtikrina pakankamą lėšų kiekį, kad būtų tenkinami įvairūs mokinių poreikiai, būtų išlaikoma mokinių mokymosi motyvacija ir aukštas pažangumas. Išorinio vertinimo metu nustatyta, kad vadovų lyderystė, prisiimtoji atsakomybė ir dialogu bei susitarimais paremta vadovavimo kultūra sudaro sąlygas Progimnazijos veiklos pokyčių tvarumui, todėl rodiklio 3.2. “Lyderystė” aspektas *Įsipareigojimas susitarimams* įvertintas 4 lygiu ir išskirtas kaip stiprusis Progimnazijos veiklos požymis.

„Šilo” progimnazijos išorinis vertinimas vyko išskirtinėmis sąlygomis: gegužės 29 d. 1–4 klasių mokiniams organizuota Sveikatingumo diena, birželio 1 d.– Vaikystės šventė, o gegužės 31 d. ugdymo procesas Progimnazijoje nevyko 5–8 klasių mokiniams, nes jie dalyvavo Kino dienoje. Tačiau vertintojams pavyko stebėti ir įvertinti 54 ugdomąsias veiklas, vykusias Progimnazijos vidinėse ar/ir išorinėse patalpose, todėl duomenų imtis laikoma validi išvadoms apie ugdymo procesą padaryti. Atsižvelgiant į tai, kad „Šilo“ progimnazija veiksmingai įsivertina ir siekia aukštos ugdymo proceso, rezultatų ir ugdymo(si) aplinkų kokybės, 2 ataskaitos dalyje išskirti aspektai laikytini esminiais, siekiant tobulinti bei užtikrinti Progimnazijos veiklų tvarumą.

1. **MOKYKLOJE UŽTIKRINAMOS PAŽANGOS KRYPTINGUMO IR VEIKLOS TVARUMO STIPRIEJI IR TOBULINTINI ASPEKTAI**

**Stiprieji veiklos aspektai**

1. Projekto „Kokybės krepšelis” tikslų įgyvendinimą užtikrina Progimnazijos vizijos bendrumas ir veiklos kryptingumas. (3.1. *Perspektyva ir bendruomenės* *susitarim*ai – 4 lygis, išskirti aspektai *Vizijos bendrumas ir veiklos kryptingumas* – 3 lygis).
2. Progimnazijos išteklių paskirstymas ir panaudojimas tenkina mokinių ugdymo(si) poreikius ir atliepia Geros mokyklos koncepcijos sampratą (3.1 *Perspektyva ir bendruomenės* *susitarim*ai – 4 lygis, išskirtas aspektas *Optimalus išteklių paskirstymas* – 4 lygis).
3. Progimnazijos veiklos planavimo, tobulinimo ir „Kokybės krepšelio” įgyvendinimo sprendimai priimami remiantis kryptingo veiklos įsivertinimo rezultatais (3.1 *Perspektyva ir bendruomenės* *susitarim*ai – 4 lygis, išskirtas aspektas *Sprendimų pagrįstumas* – 4 lygis)
4. Vadovų lyderystė, prisiimtoji atsakomybė ir dialogu bei susitarimais paremta vadovavimo kultūra sudaro sąlygas Progimnazijos veiklos pokyčių tvarumui (3.2. Lyderystė – 3 lygis, išskirtas aspektas *Įsipareigojimas susitarimams* – 4 lygis).
5. Prasminga tinklaveika su socialiniais partneriais ir vietos bendruomene praplečia mokinių dalykines ir asmens ūgties kompetencijas (3.6. *Mokyklos tinklaveika* – 3 lygis).

**Tobulintini veiklos aspektai**

1. Mokinių individualios pažangos bei pasiekimų stebėjimas, aptarimas ir pamatavimas pamokoje pagal vertinimo kriterijus (1.1. *Mokyklos pasiekimai ir pažanga* – 3 lygis, išskirtas aspektas 1.1. *Pasiekimų ir pažangos pagrįstumas 5–8 klasėse* – 2 lygis).

**2. ĮSIVERTINIMO VEIKSMINGUMO MOKYKLOS PAŽANGAI VERTINIMAS**

Progimnazijoje veiklos įsivertinimas atliekamas vadovaujantis Mokyklos, įgyvendinančios bendrojo ugdymo programas veiklos kokybės įsivertinimo metodika, patvirtinta Švietimo ir mokslo ministro 2016 m. kovo 29 d. įsakymu Nr. V-267). Veiklos kokybės įsivertinimo darbo grupę sudaro tik dvi mokytojos. Įsivertinimo proceso kokybę ir nuoseklumą padeda užtikrinti gana pastovi grupės sudėtis – komandos narės įsipareigojusios įsivertinimo procesui ir apskritai Progimnazijos veiklos kokybei, dirba atsakingai, yra įsigilinusios į kokybės klausimus, rodiklius, duomenų rinkimo ir analizės niuansus, nors jokiuose teoriniuose mokymuose, kaip atlikti vidaus įsivertinimą nėra dalyvavusios. Įsivertinimo grupės narės dirba savivaldžiai – planuoja veiklą, gilinasi į mokinių pažangos ir pasiekimų duomenis, atlieka išsamią analizę, siūlo pasiekimų gerinimo sprendimus, imasi iniciatyvos dėl pokyčių Progimnazijos veikloje. Jų pastangomis Progimnazijoje sukurta veiksminga veiklos kokybės įsivertinimo kultūra: į veiklos įsivertinimo procesus įsitraukia beveik visi pedagoginiai darbuotojai, mokiniai, dalis tėvų (pvz., kuriant 2 ir 4 lygio iliustracijas, nustatant tobulinimo prioritetus). Tai skatina ir ugdo bendruomenės savistabą, refleksiją ir bendradarbiavimą tobulinant veiklą ir siekiant tvarumo. Įsivertinimo grupės narės dalinasi atsakomybėmis, veikia nuosekliai ir planingai, darbą baigia parengdamos ataskaitą, išvadas ir rekomendacijas (daugelis pastarųjų metų siūlymų nukreipti į ugdymo proceso kokybės gerinimą ir aplinkų modernizavimą).

Įsivertinimo duomenys naudojami įvairiais lygmenimis: rengiant metinius ugdymo įstaigos veiklos planus, Progimnazijos vadovų metinius veiklos planus. Jais remtasi rengiant „Kokybės krepšelio“ projekto veiklos tobulinimo planą ir veiklos ataskaitą už pirmuosius projekto įgyvendinimo metus (buvo matuojami pokyčiai, įvykę įgyvendinant „Kokybės krepšelio“ veiklas). Prieš išorinį teminį Progimnazijos veiklos vertinimą atlikta mokytojų apklausa apie „Kokybės krepšelio“ projekto įgyvendinimo sėkmes, kuria remiantis parašyta Progimnazijos pirminė informacija .

Išorinio vertinimo metu nustatyta, kad kryptinga bendruomenės refleksija, ką būtų galima atlikti geriau ar patobulinti, kaip siekti nuolatinės organizacijos ir mokinio pažangos, pagrįsta kiekybinių ir kokybinių duomenų sprendimams turėjimu, sudaro sąlygas užtikrinti veiklų kokybės tvarumą. Bendru vertintojų sutarimu kryptingas ir veiksmingas vidaus įsivertinimas išskirtas kaip vienas iš stipriųjų Progimnazijos veiklos aspektų.

1. **MOKYKLOJE UŽTIKRINAMOS PAŽANGOS KRYPTINGUMO IR VEIKLOS TVARUMO VERTINIMAS**

Išanalizavę Progimnazijos pateiktus dokumentus, išklausę bendruomenės narių patirtis ir įžvalgas pokalbiuose su Mokinių, Progimnazijos ir Metodinės tarybos nariais, Vaiko gerovės komisija ir ugdymo įstaigos vadovais, apibendrinę 54 ugdomųjų veiklų stebėjimo rezultatus vertintojai konstatuoja, kad Ukmergės „Šilo“ Progimnazija, kryptingai įgyvendindama Progimnazijos veiklos tobulinimo planą bei naudodama „Kokybės krepšelio“ projekto lėšas, padarė pažangą visose vertinimo srityse: „Rezultatai“ (3 lygis), „Ugdymas(is) ir mokinių patirtys (3 lygis), „Lyderystė ir vadyba“ (3 lygis).

Progimnazija, įgyvendindama projekto „Kokybės krepšelis“ veiklos tobulinimo planą, kryptingai nusimatė pagrindinį tikslą – pagerinti 1–8 klasių mokinių ugdymosi rezultatus įgyvendinant du esminius uždavinius:1) papildomos pagalbos mokiniui teikimas lietuvių kalbos ir literatūros, matematikos ir informacinių technologijų pamokose, 2) mokytojų profesinės kompetencijos gerinimas, ypač skaitmeninio raštingumo srityje ir pasirinko tinkamas veiklas jiems pasiekti bei tvarumui užtikrinti (Pojūčių kambario įrengimas teikiant mokymosi/švietimo ir emocinio stabilumo, esant poreikiui, užtikrinimą mokiniams; konsultacinių centrų 1–4 ir 5–8 klasių mokiniams įsteigimas; virtualių ugdymo(si) aplinkų naudojimas ugdymo procese; teritorijos įveiklinimas ugdymui; mokytojų skaitmeninės kompetencijos plėtojimas; patirtinio ugdymo organizavimas ne ugdymo įstaigos erdvėse; gerosios patirties ir projektinės veiklos sklaida).

Išvada grindžiama įvertinus Progimnazijos pasiekimų ir pažangos pokyčius labiausiai atsiskleidusius per šiuos rodiklius: materialinių išteklių panaudojimas, paskirstymas ir ugdomųjų erdvių įvairiapusiškas įveiklinimas (3.1. Optimalus išteklių paskirstymas); prasminga tinklaveika su socialiniais partneriais ir vietos verslo bendruomene, ugdanti mokinių asmenines kompetencijas (3.6); veiklų planavimas, tobulinimas ir pokyčių pamatavimas, grindžiamas kryptingo veiklos įsivertinimo duomenimis (3.1. Sprendimų pagrįstumas). Vertintojai daro prielaidą, kad Progimnazijos vizijos bendrumas ir veiklos kryptingumas (3.1. *Vizijos bendrumas ir veiklos kryptingumas*, 3.4  *Bendradarbiavimo kultūra* ir 3.5 *Bendradarbiavimas su tėvais*) bei aukšta vadovavimo kultūra (3.2  *Įsipareigojimas susitarimams*) užtikrins Progimnazijos veiklų tęstinumą ir tvarumą dalyvaujant Tūkstantmečio mokyklų projekte.

**4.1. Kaip mokykla įgyvendina mokyklos veiklos tobulinimo planą?**

**4.1.1. Mokyklos veiklos tobulinimo planas**

2022 m. Progimnazijos veiklos tobulinimo planas vertintinas gerai. 146304 eurų „Kokybės krepšelio“ projekto dotacija racionaliai paskirstyta veiklų, galinčių turėti poveikį mokinių pažangai ir pasiekimams, finansavimui: mokytojų skaitmeninei kompetencijai ir profesiniam tobulėjimui; mokinių mokymosi patirčių, nukreiptų į patirtinį mokymąsi, organizavimui; pagalbai mokantis (Konsultacinių centrų įsteigimui ir Pojūčių kambario įrengimui); Progimnazijos teritorijos įveiklinimui, modernių vidinių edukacinių erdvių kūrimui. Veiklos tobulinimo planas tikslintas dėl bendruomenės išsakyto poreikio peržiūrėti tam tikras veiklas, patikslinti kiekybinius rodiklius, peržiūrėti lėšų poreikį dėl perkamų priemonių kainų skirtumo. Pavyzdžiui, dėl padidėjusio mokinių ir mokytojų skaičiaus padidintas įsigyjamų Eduka licencijų kiekis, pakeistas mokytojų kvalifikacijos tobulinimo programos valandų skaičius, sutaupius lėšų papildomai įsigyti 5 interaktyvūs ekranai. Progimnazijos direktorius projekto „Kokybės krepšelis“ įgyvendinimo eigą aptaria ne tik su mokytojais, bet ir su tėvų atstovais bei Progimnazijos taryba.

Įgyvendinant Progimnazijos strateginio plano, 2021–2022 ir 2022–2023 metų veiklos planų tikslus ir uždavinius, „Kokybės krepšelio“ projekto įgyvendinimo planas kryptingai integruojamas ir koreguojamas, siekiant svarbiausio šios ugdymo įstaigos tikslo – „telkti progimnazijos bendruomenę kokybiškam ugdymui ir inovacijų diegimui, tikslingai pasirinkti progimnazijos veiklos kryptis ir prioritetus, numatyti ir planuoti progimnazijos raidą“.

**4.1.2. Mokyklos veiklos tobulinimo plano / planų įgyvendinimo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 1.1. Mokyklos pasiekimai ir pažanga, 3 lygis | Progimnazijos pasiekimai ir pažanga tinkami, orientuoti į Bendrosiose ugdymo programose keliamus tikslus ir besimokančiųjų asmenines galias. Progimnazijos rezultatyvumas vertinamas gerai, stebėsenos sistemingumas yra paveikus.* Pokalbiuose su vertintojais Progimnazijos bendruomenė palankiai vertino projekto „Kokybės krepšelis“ laikotarpiu įsigytas priemones, naujas veiklas ir pasiektus geresnius akademinius rezultatus.
* Įgyvendinant 1-ąjį „Kokybės krepšelio“ VTP uždavinį „Teikti papildomą pagalbą mokiniui lietuvių kalbos/lietuvių kalbos ir literatūros, matematikos ir informacinių technologijų pamokose, siekiant mokinių pažangos“ buvo pagerintos SUP turinčių mokinių mokymosi ir mokytojų darbo sąlygos: įrengtas Pojūčių kambarys, įsteigta 1,5 mokytojo padėjėjo etato (32 pamokas per savaitę teikė pagalbą 5–8 klasių mokiniams), įsteigti Konsultaciniai centrai 1–4 ir 5–8 klasių mokiniams.
* Progimnazijos veiklos kokybės 2022–2023 įsivertinimo duomenimis: rodiklio „Orientavimasis į mokinių poreikius“ įvertis–3,36, (pokytis +0,36, lyginant 2019–2020 m. m. veiklos kokybės įsivertinimo rezultatais).
* Progimnazijos įsivertinimo duomenimis teiginiui ”Mokiniai, sistemingai lankantys konsultacijas, padaro pažangą“ pritarė 85,7 proc. mokytojų ir 66,1 proc. tėvų, 72,4 proc. vyresnių ir 94,38 proc. 2–4 kl. mokinių.
* Analizuojant 2021– 2022 m. m. ir 2022–2023 m. m. I pusmečio mokinių pažangumo duomenis pastebėta, kad 1–4 Progimnazijos klasėse 0,32 proc. sumažėjo skaičius mokinių, besimokančių patenkinamu pasiekimų lygiu (2021 m. – 0,82 proc., 2023 m. – 0,32 proc.); 5,53 proc. – padidėjo aukštesniuoju pasiekimų lygiu (2021 m. – 28,81 proc., 2022 m. – 21,87 proc.), besimokančių mokinių skaičius. 5–8 Progimnazijos klasėse 0,25 proc. sumažėjo skaičius mokinių, besimokančių patenkinamu pasiekimų lygiu (2021 m. – 0,74 proc., 2023 m. – 2,15 proc.), 0,53 proc. – padidėjo aukštesniuoju pasiekimų lygiu (2021 m. – 17,1 proc., 2022 m. – 15,47 proc.), besimokančių mokinių skaičius.
* Lyginant 2019–2023 m. m. I trimestro/pusmečio pažymių vidurkius matyti nuoseklus teigiamas pažymių vidurkių pokytis (2019–2020 m. m. – 7,81, 2020–2021 m. m. – 7,9, 2021–2022 m. m. – 8,1, 2022–2023 m. m. – 8,15).
* Progimnazijos NMPP 4 kl. pasiekimai, lyginant su 2021 m., gerėja: 2022 m. 4 kl. matematikos rezultatų procentinis vidurkis (61,8) – 0,1 proc. atsiliko nuo Ukmergės savivaldybės (60,9) ir nuo šalies – 1,5 proc. (63,3). 2022 m. 6 kl. skaitymo rezultatų procentinis vidurkis (72,7 proc.) – +5,3 viršijo savivaldybės (67,4) ir šalies +3,5 (69,1) rodiklius. 2022 m. 8 kl. gamtos mokslų procentinis vidurkis (49,6) – 0,9 proc. mažesnis nuo savivaldybės (50,5) ir nuo šalies – 1,1 proc. (50,7)
* Progimnazija nuolat analizuoja mokinių pasiekimų pokyčius, ieško geriausių instrumentų mokymosi pasiekimų pažangos ir pastangų pamatavimui, remiamasi ugdymo įstaigos veiklos įsivertinimo duomenimis, plečiamas ugdymo turinys, įvedant papildomus dalykus (pvz., pradinių klasių mokiniams organizuojamos informacinių technologijų pamokos), mokytojai vis dažniau ir aktyviau pamokose naudoja įvairias skaitmenines mokymo priemones, skatinamas kolegialus mokymasis.
* Lyginamosios trimestrų ir metinių įvertinimų, diagnostinių vertinimo įrankių ir standartizuotų testų taikymo rezultatų analizės, VTP numatytų rodiklių poveikis ugdymui, apibendrinti atskirų ugdymosi laikotarpių apibendrinti rezultatai, pasiekimų dinamika sistemingai pristatomi Progimnazijos bendruomenei.
* Mokslo metų eigoje VTP suplanuotos veiklos iš „Kokybės krepšelio“ projekto: 36 mokytojai dalyvavo kolegialaus ryšio metodo mokymuose ir ėjo stebėti kolegų pamokas,
* Rengiant Progimnazijos ugdymo planą, atsižvelgiama į mokinių metinius, diagnostinių testų ir NMPP rezultatus bei veiklos įsivertinimo duomenis ar /ir rekomendacijas (pvz., kaip prielaida pasiekimams gerinti numatomos konsultacijos).
* „Kokybės krepšelio“ projekto VTP vykdymas buvo stebimas paveikiai – Progimnazijos VKĮG, metodinės grupės nuo projekto pradžios analizuoja kiekybinių ir kokybinių rodiklių pokyčius, jų įtaką ugdymo kokybei.
* Vertintojų stebėtose pamokose bendras aspekto „Kiekvieno mokinio pažangos ir pasiekimų“ vertinimo vidurkis – 2,75 (pradinių klasių mokytojų pamokų vertinimo vidurkis – 3,5). Pagal šį aspektą labai gerai ir gerai įvertinta 19 (36,5 proc.) pamokų, kaip stiprusis aspektas išskirtas 2 (1,3 proc.), kaip tobulintinas pažymėtas 24 (26,1 proc.) pamokų.
* Analizuojant pamokų stebėjimo protokolus pastebėta, kad trūksta išsamios mokinio pasiekimų pamokos pabaigoje analizės, atsižvelgiant į mokinio startines pozicijas pamokos pradžioje; dažnu atveju stengtasi kuo greičiau „išeiti medžiagą“, neaptariant mokymosi poveikio mokiniui. Tačiau pokalbiuose mokiniai ir mokytojai teigė, kad šią spragą „užpildo“ konsultacijos, kuriose mokiniai gali išsiaiškinti nesuprastus ar nespėtus suvokti pamokoje dalykus. Tinkamas mokymo(si) poveikio aptarimas su mokiniu stebėtas 3c kl. fizinio ugdymo, 4a kl. matematikos, 3a, 6a, kl. lietuvių k., 7a kl. istorijos pamokose.

Apibendrinę išorinio vertinimo metu gautus duomenis vertintojai daro išvadą, kad Progimnazijos dalyvavimas „Kokybės krepšelio“ projekte turi tinkamą poveikį mokinių gebėjimų augimui, mokymosi pasiekimų gerinimui ir kiekvieno mokinio individualiai pažangai. |
| 3.7.Pozityvus profesionalumas, 3 lygis | Pozityvus profesionalumas tinkamas. Ši vertintojų įžvalga daroma išanalizavus Progimnazijos dokumentus bei apibendrinus susitikimų su bendruomenės nariais informaciją:* Progimnazijoje dirba patyrę, nemažą darbo patirtį turintys pedagogai – 39 pedagogai (70 proc.) turi didesnį nei 20 metų pedagoginio darbo stažą
* Progimnazijos 2022–2023 mokslo metų veiklos plano SSGG analizėje kaip stiprybė įvardinta „Aukšta mokytojų kvalifikacija, pozityvus profesionalumas“.
* Mokytojų darbo patirtis ir kompetencija turi įtakos pamokos kokybei: mokytojų ekspertų vestų pamokų vidurkis – 3,80, mokytojų metodininkų– 3,03, vyresniųjų mokytojų – 3,04, mokytojų – 2,28. Pamokos kokybės vertinimo duomenys rodo, kad aukščiausi vidurkiai yra mokytojų, kurių darbo stažas 31 m. ir daugiau (3,12) bei 21–30 m. (2,88).
* Remiantis stebėtų pamokų protokolais galima teigti, kad daugelis mokytojų išmano savo ugdymo sritį, mokomuosius dalykus. Vizito metu fiksuota, kad daugumoje (61,8 proc.) pamokų, mokytojai ugdymą organizavo šiuolaikiškai, įdomiai ir veiksmingai: 17,7 proc. pamokų buvo šiuolaikiškos, 43,1 proc. pamokų mokytojai bandė dirbti šiuolaikiškai, aktyvindami mokinių darbą pamokoje ir skatindami jų atsakomybę mokantis, o 39,2 proc. pamokų buvo tradicinės, kuriose dominavo mokytojas.
* Pokalbių su pedagogine bendruomene metu paaiškėjo, kad daugeliui mokytojų projekto ,,Kokybės krepšelis” įgyvendinimo metu itin aktualūs tapo sėkmę laiduojantys veiksniai: kompetencija, asmeninės savybės, motyvacija, kūrybiškumas, noras tobulėti bei gebėjimas perimti gerąją praktiką mokantis vieniems iš kitų. 2022 m. IV ketvirtyje 36 progimnazijos mokytojai dalyvavo ilgalaikėje kvalifikacijos tobulinimo programoje „Kolegialaus ryšio metodo mokymas ir įgyvendinimas mokytojų savitarpio pagalbai ir bendradarbiavimui, pamokos kokybės didinimui“.
* Visi pradinių klasių mokytojai dalyvavo informatikos ir kūrybinių technologijų mokymo(si) programoje Vedliai. Apie 50 proc. mokytojų 2022-02-18 d. dalyvavo mokymuose „Veiksmingas būdas siekti pažangos – mokėjimo mokytis kompetencijos ugdymas“. 2023 m. sausio–vasario mėnesiais Progimnazijos komanda dalyvavo kvalifikacijos tobulinimo programoje „Informatikos gebėjimų ugdymas pradinėse klasėse“ (40 val.), o kovo pabaigoje informacinių technologijų mokytojai dalyvavo mokymuose, skirtuose darbui su programuojamomis graviravimo-pjaustymo staklėmis.
* Progimnazijos trys pradinių klasių mokytojos ir vadovas dalijosi gerąja patirtimi su Ukmergės rajono pedagogais, o 2022 metų pavasarį Progimnazijos mokytojų kolektyvas lankėsi Jonavos „Neries“ pagrindinėje mokykloje, kur abiejų mokyklų pedagogai dalinosi patirtimi, diskutavo apie įgyvendinamus bendrus abiejų ugdymo įstaigų projektus. Nusiteikimas bendradarbiauti su kitų mokyklų pedagogais demonstruoja Progimnazijos pedagogų pozityvų profesionalumą ir nuolatinį siekį tobulėti.
* Pokalbyje su Progimnazijos taryba mokinių tėvai taip pat akcentavo mokytojų profesionalumą, įsipareigojimą profesijai bei siekį skatinti kiekvieną mokinį siekti aukštesnių mokymosi rezultatų.
* Progimnazijos mokytojai gerbia mokinius yra nuoširdūs ir supratingi. Vertinimo metu stebėtose pamokose ir per pertraukas dominavo pagarbūs ir šilti mokytojų ir mokinių santykiai, nuoširdus bendravimas ir tarpusavio supratimas. Tai pokalbiuose patvirtino ir Mokinių tarybos nariai, teigę, kad „esant reikalui į bet kurį mokytoją gali kreiptis pagalbos“.

Apibendrinant galima teigti, kad „Kokybės krepšelio“ VTP uždavinys „Gerinti mokytojų profesines kompetencijas siekiant dirbti kuo geriau“ įgyvendinamas paveikiai – mokytojų, nuolatinis profesinis tobulėjimas, kvalifikacijos tobulinimo renginiuose įgyta patirtis daro reikšmingą įtaką Progimnazijos pažangai, mokinių akademinių pasiekimų ir bendrųjų kompetencijų ugdymui ir kuria prielaidas sėkmingam „Tūkstantmečio mokyklų“ programos veiklų įgyvendinimui. |
| 3.8***.*** Nuolatinis profesinis tobulėjimas, 3 lygis | Reiklumas sau, atkaklumas ir nuoseklumas tinkami.* Progimnazijos mokytojai įgyvendindami projekto „Kokybės krepšelio“ uždavinį „Gerinti mokytojų profesines kompetencijas siekiant dirbti kuo geriau” tobulino dalykines ir bendrąsias kompetencijas seminaruose, dalinosi patirtimi su ugdymo įstaigos bei rajono kolegomis.
* Projekto metu įgyvendintas modulis 1–4 kl. mokytojų skaitmeninės kompetencijos plėtojimas“. Visi pradinių klasių mokytojai dalyvavo informatikos ir kūrybinių technologijų mokymo(si) programoje „Vedliai“, įgytas kompetencijas panaudoja vedant Kompiuterinio raštingumo pamokas 3–4 kl. mokiniams.
* 36 (64,3 proc.) mokytojai dalyvavo „Kokybės krepšelio“ projekte numatytoje ilgalaikėje kvalifikacijos tobulinimo programoje: „Kolegialaus ryšio metodo mokymai ir įgyvendinimas mokytojų savitarpio pagalbai ir bendradarbiavimui, pamokos kokybės didinimui“. Mokytojai pažymi, kad šie mokymai paskatino juos dažniau bendradarbiauti su kolegomis lankantis vieni kitų pamokose, dalintis įžvalgomis apie individualias patirtis susijusias su pamokos organizavimu, turinio perteikimu. Progimnazijos vadovai taip pat stebi mokytojų vedamas pamokas, teikia grįžtamąjį ryšį. Vertintojai pastebi, kad kolegialus mokytojų bendradarbiavimas stokoja vieningų susitarimų dėl pamokos organizavimo tobulinimo bei kryptingo, į Progimnazijos pažangą orientuoto dalinimosi patirtimi pamokos kokybės gerinimo tikslais.
* Informacinių technologijų ugdymo kokybei gerinti dvi 3–4 klasių mokytojos naudojo virtualią aplinką Educraft ir dalyvavo mokymuose, kaip dirbti su šia programa, kuri taip pat buvo finansuojama iš „Kokybės krepšelio“ lėšų.
* Rašytinių savianalizės anketų Progimnazijos mokytojai nepildo, jų buvo nuspręsta atsisakyti pasipriešinus mokytojų profsąjungai.
* Kiekvienais metais vyksta metiniai mokytojų pokalbiai su administracija, pagal iš anksto paruoštus klausimus, kurių metu pristatomos mokytojų įvykdytos veiklos, numatomi tikslai kitiems mokslo metams. Mokytojai pokalbyje įvardino, kad klausimai būna susiję su Progimnazijos veiklos plano tikslais ir uždaviniais.
* Kiekvienais metais Progimnazija. teikia mokytojus apdovanojimui Mokytojo dienos proga už pasiektus rezultatus, mokytojai skatinami padėkos raštais.
* Vertintojai pastebi, jog mokytojų veiklos vertinimo ir įsivertinimo procese labiau orientuojamasi į veiklas, nei į jų poveikį mokinių ugdymuisi, mokytojų profesinio tobulėjimo stebėjimas yra vidutiniškas.

Vadovaudamiesi vertinimo metu surinktais ir apibendrintais duomenimis vertintojai daro išvadą, kad Progimnazijos pedagogų nuolatinis profesinis tobulėjimas yra tinkamas. |
| *Stiprieji mokyklos veiklos aspektai*  | Pasiekimų ir pažangos matavimas, stebėsenos sistemingumas.1–4 kl. mokytojų gebėjimas taikyti įvairias priemones ir būdus mokinių pasiekimų įsivertinimui pamokoje. |
| *Tobulintini mokyklos veiklos aspektai*  | 5–8 kl. mokinių mokymosi pažangos ir pasiekimų vertinimas pamokoje.Pasiekimų ir pažangos pamokoje sistemingas matavimas ir aptarimas. |

**4.2. Kaip stebimas mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo nuoseklumas ir tinkamumas mokinių ugdymosi pasiekimams gerinti?**

**4.2.1. Mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėjimas / stebėjimo sistema**

Vertintojų surinkti duomenys leidžia teigti, kad stebėsenai skiriamas tinkamas dėmesys – Progimnazija kaupia ir analizuoja, mokinių asmeninės pažangos, akademinių ir neakademinių pasiekimų, mokinių lankomumo, ugdymo proceso kokybės pokyčių ir daugelį kitų duomenų, jų pagrindu priima strateginius ir taktinius sprendimus, keičia ir tobulina/papildo ugdymo įstaigos veiklą reglamentuojančius dokumentus. Remiantis turima praktika, Progimnazija užtikrina veiklų, įgyvendinamų „Kokybės krepšelio“ projekte, poveikio mokinių pasiekimams ir pažangai stebėseną: tai vyksta vedant atviras pamokas ir aptariant jų kokybę, organizuojant ugdomąsias veiklas už Progimnazijos ribų (pvz., išvykos-edukacinės pamokos tikslas siejamas su ugdymo turiniu, gilinamos dalyko žinios, kai kuriais atvejais pamatuojamas poveikis, vykdant neformalųjį švietimą). Labai paveikios įsivertinimo procedūros (atliekamas ne tik platusis, bet ir išsamus giluminis įsivertinimas). Analizuojamas mokytojų kvalifikacijos tobulinimo poreikis ir siejamas su metų veiklos tobulinimo planais, tačiau asmeninis mokytojų indėlis į Progimnazijos veiklos tobulinimą ir uždavinių įgyvendinimą neišskirtinis – apsiribojama atliktų veiklų deklaravimu ir metiniu pokalbiu su direktoriumi, pavaduotoja ugdymui ir Darbo tarybos atstovu. Priimami asmeniniai įsipareigojimai raštu nefiksuojami. Vertintojai rekomenduoja mokytojų asmeninės kompetencijos augimą sieti su mokinių pasiekimais ir ją fiksuoti.

**4.2.2. Mokyklos suplanuotų tobulinimo veiklų, pasirinktų veiklos tobulinimo priemonių ir būdų įgyvendinimo stebėjimo / stebėjimo sistemos vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 2.1. Ugdymo(si) organizavimas, 3 lygis | Ugdymo(si) organizavimas paveikus, diferencijavimas, individualizavimas, suasmeninimas, ugdymo(si) integralumas, įvairovė, klasės valdymas tinkami. Pastaroji įžvalga grindžiama šiais faktais:* 2022–2023 m. m. Progimnazijos veiklos kokybės įsivertinimo duomenimis aspekto „Teikiama paveiki, įvairi, daugumos mokinių poreikius atitinkanti pedagoginė pagalba“ įvertis aukštas – 3,36. (pokytis +0,36, apskaičiuotas lyginant su 2019–2020 m. m. įsivertinimo rezultatais).
* Pokalbiuose dalyvavę Mokinių ir Mokytojų tarybos atstovai teigė, kad Konsultacinių centrų veikla sustiprino ir išplėtė mokymo(si) pagalbą.
* Vertintojų stebėtų pamokų protokolų analizės duomenimis Ugdymo(si) organizavimo aspektas aukščiausiai įvertintas 1 -4 klasėse (vidurkis 3,6), žemiausiai – 5–-8 klasių (vidurkis 2,6).
* Diferencijavimas, individualizavimas, suasmeninimas 26,9 proc išskirtas kaip tobulintinas pamokos aspektas, o 21,2 proc. kaip stiprusis. Tikslingai teikiama mokytojo pagalba stebėta 3a kl., 6a2 kl. informacinių technologijų, 3a kl. anglų kalbos, 7c kl. matematikos, 7c2 kl. technologijų, 2b kl. pasaulio pažinimo, 2,3 ac kl. logopedinio užsiėmimo, 2b lietuvių kalbos pamokose. Veiksminga mokytojo padėjėjo pagalba fiksuota 2b kl. lietuvių k. pamokoje.
* Iš pamokos kortelių duomenų matyti, kad daugelis mokytojų gerai pažįsta SUP turinčius mokinius, žino jų poreikius, disfunkcijas (pvz., „*mokiniui bus reikalinga pagalba perskaitant užduotis“, „vienas vaikas viešumoje prie svetimų nekalba“, „turi emocijų ir elgesio sutrikimų*“), tačiau atkreiptinas dėmesys į tai, kad formuluodami mokymosi uždavinius ne visada atsižvelgė į mokinių asmeninius ugdymosi poreikius, mokymosi ypatumus ir taikė suasmenintą mokymą(si).
* „Kokybės krepšelio“ projektas Progimnazijoje suaktyvino integruotą veiklą, padėjo užmegzti naujus ryšius. Pavyzdžiui, suorganizuotos pamokos - išvykos, stiprinančios lietuvių kalbos ir matematikos ugdymą (20 išvykų) į Lietuvos švietimo istorijos, Maironio literatūros, Vilniaus bažnytinio paveldo muziejus, STEAM atviros prieigos centrą Utenoje, Kauno technologijos universitetą, „Swedbank“ Finansų laboratoriją, Ukmergės technologijų ir verslo mokyklą, Kauno IX fortą, Pakruojo dvarą ir kt.
* Šiltuoju laikotarpiu dažnai organizuojamos pamokos ir šalia Progimnazijos esančiame šile (vertinimo savaitę šile stebėtos 1c kl. fizinio ugdymo ir 7a istorijos pamokos).
* SPI pažymima, kad Progimnazija išsiskiria įveiklinta aplinka motyvuojančiam ugdymuisi, dideliu indėliu į šiuolaikines technologijas, jų pritaikymu ugdymui(si).
* „Kokybės krepšelio“ projekto lėšomis atnaujintos erdvės ir įsigytos priemonės sudaro sąlygas kiekvienam mokiniui patirti įvairius mokymosi būdus, išbandyti skirtingas veiklas įvairiuose kontekstuose. Pavyzdžiui, vizito metu vykusioje anglų kalbos pamokoje mokiniai, grupelėmis pasklidę po koridoriuose įrengtas ugdymo erdves, atliko grupines užduotis.
* Daugelis Progimnazijos moksleivių dalyvauja tęstinių projektų veiklose: „Sveikatiadoje“, „Judumo savaitėje“, „Elgiuosi tvariai“ ir kt..
* Mokiniai savo pomėgius ir polinkius gali realizuoti neformaliojo vaikų švietimo būreliuose (1–4 kl. mokiniai gali rinktis iš 7, o 5–8 klasių mokiniai – iš 10 būrelių), tačiau pokalbiuose 5–8 klasių mokiniai minėjo, kad papildomai norėtų šokių būrelio.

Mokinių elgesys valdytas susitartomis elgesio taisyklėmis, pageidaujamo elgesio skatinimu. Ugdymo proceso metu daugelis mokinių laikėsi susitarimų, sutelkdavo dėmesį į mokymąsi ir pažangos siekimą. * Vertintojų stebėtose 22 pamokose (43,1 proc.) klasės valdymas išskirtas kaip stiprusis pamokos aspektas. Čia vyravo ritmingas darbas, mokinių dėmesys buvo sutelkiamas įdomiomis veiklomis, mokymuisi nuteikiantis pozityvus emocinis mikroklimatas. Labai gerus ir gerus klasės valdymo pavyzdžius vertintojai fiksavo 8c, 1b kl. lietuvių k., 4a kl. pasaulio pažinimo, 1c ir 4c kl. matematikos, 6a,c ir 4b kl. fizinio ugdymo, 6a2 ir 7c kl. anglų k pamokose.
* Pokalbyje su vertintojais mokiniai pabrėžė, kad santykiai su mokytojais yra šilti ir pagarbūs, patyčių atvejai itin reti, kylantys konfliktai Progimnazijoje sprendžiami taikiai ir paveikiai.

Vertintojai daro išvadą, kad „Kokybės krepšelio“ projekto veiklos sudarė didesnes galimybes ugdymo(si) procesą organizuoti šiuolaikiškai ir paveikiai. |
| 3.3. Mokyklos savivalda, 3 lygis | Skaidrumas ir atvirumas bei sprendimų pagrįstumas ir veiksmingumas yra paveikūs.* Pagal Progimnazijos nuostatus (Ukmergės rajono savivaldybės tarybos 2021 m. rugpjūčio 26 d. Nr. 7-196 sprendimas), veikia tradicinės savivaldos institucijos: Progimnazijos taryba, Mokytojų taryba, Mokinių (Seniūnų) taryba, klasių tėvų komitetai, kurios dalyvauja tobulinant ugdymo proceso, socialinius, finansinius ir kt. klausimus, inicijuoja pokyčius.
* Kuriant „Kokybės krepšelio“ projekto VTP, Progimnazijos savivaldoje buvo aptartos ir pasirinktos esminės veiklos tobulinimo kryptys. Ypač aktyviai šiuo klausimu dirbo Mokytojų taryba: siūlė idėjas, svarstė ir siūlė kiekybinius ir kokybinius pokyčius, dalinosi patirtimi su Ukmergės miesto ir Jonavos „Neries“ pagrindinės mokyklos bendruomene.
* Aktyvi Mokinių (Seniūnų) tarybos veikla. Progimnazijos 2022–2023 m. m. veiklos plano SSGG analizėje „stipri mokinių savivalda“ yra išskirta kaip viena iš stiprybių.
* Mokinių (Seniūnų) tarybos atstovai, teikia idėjas, siūlymus Progimnazijos administracijai dėl mokyklinio gyvenimo paįvairinimo, mokinių uniformų dėvėjimo, ugdomųjų erdvių atnaujinimo.
* Projekto „Kokybės krepšelis“ laikotarpiu Progimnazijoje mokiniai inicijavo ir įgyvendino renginius: „Dvynių diena“, „Valentino diena“, „Sportinių kelnių diena“, „Kalėdinių kepurių diena“, „Pižamų diena“, „Diena be kepurių“ ir kt., organizavo Mokytojų dienos šventę, savivaldos vakarones. Verta paminėti kasmet organizuojamą akciją „Už kalėdinę šilumą stokojantiems“. Direktoriaus 2022 metų veiklos ataskaitoje pažymėta, kad 2022 metais buvo surinkta rekordinė pinigų suma, už kurią buvo nupirkta šiltų kojinių, medaus ir arbatos bei užsakytos kelių leidinių prenumeratos Želvos parapijos katalikiškiems senelių namams ir VĮŠ Deltuvos senelių globos namams.
* Mokinių (Seniūnų) taryba aktyviai dalyvauja Lietuvos moksleivių sąjungos(LMS) veikloje – Progimnazijoje jau kelis metus organizuojamos Ukmergės rajono mokyklų moksleivių sąjungos LMS konferencijos, veiklos vyksta dvi dienas, mokiniai mokykloje nakvoja.
* Nuolat aktualia informacija papildoma Progimnazijos interneto svetainė sudaro galimybę stebėti ir dalintis informacija apie mokinių ir mokytojų veiklą ir pasiekimus visiems bendruomenės nariams.
* Pokalbyje mokinių tėvai minėjo, kad noriai įsitraukia į mokinių (Seniūnų tarybos) spalio 5 dieną organizuojamą Mokytojų dienos šventę, kurios metu vedė nemažą dalį pamokų.

Vertintojai daro išvadą, kad tinkama Progimnazijos savivaldos veikla keičia progimnazijos gyvenimą, kuria pasitikėjimo bendruomenės nariais kultūrą, padeda paveikiai stebėti VTP įgyvendinimą, nes visa bendruomenė susitelkusi užtikrinti kiekvieno mokinio pasiekimų ir pažangos augimą. |
| *Stiprieji mokyklos veiklos aspektai*  | Aktyvi mokinių savivalda. |
| *Tobulintini mokyklos veiklos aspektai*  | Diferencijavimas, individualizavimas, suasmeninimas siekiant kiekvieno mokinio pažangos pamokoje. |

**4.3. Kaip mokyklos nusimatyti veiklos vertinimo rodikliai, jų aiškumas padeda įsivertinti veiklos pokytį ir stebėti poveikį mokyklos pažangai?**

**4.3.1. Mokyklos nusimatyti veiklos vertinimo rodikliai**

Rengiant Progimnazijos veiklos tobulinimo planą, nustatant aktualiausią pokyčių kryptį ir pasirenkant rodiklius, „Kokybės krepšelio“ projekto įgyvendinimo grupė atliko reikšmingus darbus, leidžiančius fiksuoti kiekybinius ir kokybinius pokyčius ugdymo procese. Kiekybiniai rodikliai tinkamos apimties, nukreipti į numatytų priemonių įgyvendinimą. Kokybiniai pokyčiai dažniausiai apibrėžti procentais ir stebimi kasdienėje veikloje. Ypač gerai buvo apgalvoti techninių priemonių, kurios pasiteisina ugdymo procese, įsigijimo prioritetai. Projekto lėšomis buvo modernizuota ugdomoji aplinka, todėl pagerėjo sąlygos šiuolaikinio mokinio ugdymui(si) tiek virtualioje aplinkoje, tiek patyriminiam ugdymui(si) kitose aplinkose Progimnazijoje. Pradinio ugdymo mokytojų skaitmeninės kompetencijos kėlimas (Vedlių, Educraft, ,,Minecraft“) mokymuose įgalino visas pradinių klasių mokytojas pačioms organizuoti kokybiškas informatikos pamokas pradinukams, kelti mokinių skaitmeninę kompetenciją, gebėjimą savarankiškai atlikti užduotis EDUKA mokymosi aplinkoje. Sustiprėjo pedagoginės pagalbos poveikis mokinių pažangai ir pasiekimams, atsirado galimybė organizuoti daugiau edukacinių išvykų, praplečiančių mokinių akiratį, gilinančių dalyko žinias, motyvuojančių mokinius siekti aukštesnių ugdymosi rezultatų, išbandytas Kolegialaus grįžtamojo ryšio modelis. Suaktyvėjo bendradarbiavimas su mokinių tėvais: dalis jų įsijungia į ugdymo procesą, kiti teikia pasiūlymus ir išsako idėjas, talkina tobulinant ugdomąsias erdves. Spartus mokinių skaičiaus didėjimas, maža mokinių ir mokytojų kaita bei gera mokinių tėvų ir mokinių nuomonė apie šią ugdymo įstaigą rodo, kad veiklos kokybė ir vykstantys pokyčiai tenkina Progimnazijos bendruomenės lūkesčius.

**4.3.2. Mokyklos nusimatytų veiklos vertinimo rodiklių turinio ir jų naudojimo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 3.4. Veikimas kartu, 3 lygis | Bendradarbiavimo kultūra ir kolegialus mokymasis paveikus.* Rengiant 2021–2023 m strateginį planą Progimnazijos bendruomenė įsivardino, jog rodiklis „Veikimas kartu“ yra vienas iš silpniausių veiklos aspektų ir išsikėlė uždavinį kurti bendradarbiavimu grindžiamą ugdymosi aplinką, kurioje visi bendruomenės nariai jaučiasi gerai.
* Planuojant projekto „Kokybės krepšelio“ veiklas buvo sudaryta darbo grupė, kuri rengė VTP, bendradarbiavo stebint plano veiklų įgyvendinimą. Užtikrinant veiklų tęstinumą planuojant ateities projektus ir veiklas Progimnazijoje buvo suburta mokyklos Strategijos kūrimo darbo grupė, kurioje dalyvavo visa bendruomenė: ir mokiniai, ir tėvai ir administracija. Grupė diskusijoje pateikė idėjų dėl Progimnazijos ateities vizijos pokyčių, galimų veiklų Tūkstantmečio mokyklų programoje.
* Įgyvendinant projekto „Kokybės krepšelis“ tikslą „Pagerinti 1–8 klasių mokinių rezultatus, tobulinant ugdymosi proceso kokybę“ Progimnazijoje bendradarbiavimo kultūra plėtojasi įvairiomis kryptimis ir įvairiais aspektais: mokyklos vadovai ir mokytojai analizuoja, aptaria pažangos stebėseną, tarpinius projekto įgyvendinimo rezultatus, mokytojai ir pagalbos mokiniui specialistai sudaro individualios pažangos gerinimo planus, kai mokinių pasiekimai ir pažanga prastėja; mokytojai, klasių vadovai pažangos duomenis aptaria su klasių mokiniais, jų tėvais, skatina mokinius lankyti konsultacijas, mokytojai bendradarbiauja taikydami mokymuose įgytas žinias.
* Mokytojai bendradarbiauja jungdamiesi į grupes pagal poreikį. Pvz., Covid-19 pandemijos metu buvo susibūrusi „Skaitmeninio turinio diegimo“ grupė, kuri padėjo ir konsultavo mokytojus įgyvendinant nuotolinį mokymą, Progimnazijoje veika dokumentų rengimo grupė, „Geros savijautos grupė*“(neformalius renginius organizuoja Bendruomenės telkimo grupė),* kuri organizuoja neformalius renginius mokytojams.
* Organizuodami “Kokybės krepšelio” veiklos tobulinimo plane numatytas edukacines išvykas, pamokas ne mokykloje, įgyvendindami Erasmus programos projektus, mokytojai jungiasi į trumpalaikes grupes šių veiklų įgyvendinimui.
* Visos (12) pradinių klasių mokytojos dalyvavo „Kokybės krepšelio“ VTP numatytuose informatikos ir kūrybinių technologijų mokymo(si) programos „Vedliai“ mokymuose. Pradinių klasių mokytojos aktyviai bendradarbiauja, dalinasi patirtimi taikant įvairias skaitmenines programas, optimaliai pritaiko jas pamokose. (Žr. raktinio žodžio aprašymas „Optimalus išteklių panaudojimas“).
* Progimnazijos vadovai ir mokytojai dalinosi gerąja patirtimi su rajono pedagogais, seminare „Informacinio mąstymo ugdymas pradinėse klasėse“. Su Jonavos Neries progimnazijos atstovais dalinosi patirtimi apie Pojūčių kambario įveiklinimą.
* Progimnazijos komanda (5 mokytojai) 2021–2022 m. m. dalyvavo NŠA projekto „Skaitmeninio ugdymo turinio kūrimas ir diegimas“ mokyklų pasirengimo diegti atnaujintas pradinio, pagrindinio ir vidurinio ugdymo bendrąsias programas veiklos tyrime, dalinosi įgyta patirtimi su Progimnazijos mokytojais.
* Dauguma (64,3 proc.) Progimnazijos mokytojų dalyvavo „Kokybės krepšelio“ projekto veikloje – ilgalaikėje mokymų programoje „Kolegialaus grįžtamojo ryšio metodo mokymai ir įgyvendinimas mokytojų savitarpio pagalbai ir bendradarbiavimui, pamokos kokybės didinimui“. Pasak mokytojų, programa paskatino juos bendradarbiauti gerinant pamokos kokybę įveikiant kylančius iššūkius pamokose. Vertintojai pastebi, jog Progimnazijos mokytojai tik pradeda taikyti kolegialaus bendradarbiavimo principus, kurie padeda mokytojams tobulinti asmeninius profesinius įgūdžius gerinant jiems aktualius pamokos aspektus, o ši bendradarbiavimo forma Progimnazijai iš dalies padeda siekti vieningų pamokos tobulinimo tikslų.

Vertintojų komanda daro išvadą, kad Veikimas kartu yra potencialus. Daugelio bendruomenės narių susitelkimas kryptingam veiklos tobulinimo plano įgyvendinimui ir procesų stebėsenai lemia teigiamus Progimnazijos veiklos pokyčius. Projekto „Kokybės krepšelis“ laikotarpiu sustiprėjo mokytojų bendradarbiavimas, inovatyvių ugdymo metodų bei priemonių taikymas. |
| 3.5. Bendradarbiavimas su tėvais, globėjais, 3 lygis | Pažinimas ir sąveika bei į(si)traukimas tinkami.* Planuojant „Kokybės krepšelio“ projekto, naujo strateginio plano veiklas mokinių tėvai yra kviečiami dalyvauti diskusijose, teikti idėjas dėl mokyklos ugdymo aplinkos bei ugdymo proceso gerinimo.
* Progimnazijos mokytojai mokinių tėvus apie vaikų daromą pažangą informuoja el. dienyno įrašais, bendraujant asmeniškai, klasių tėvų susirinkimuose. Vyksta tėvų dienos, skirtos asmeniniams mokytojų-tėvų pokalbiams dėl vaiko ugdymosi, elgesio ir kitų aktualių klausimų. Tėvai pažymi, jog reikalui esant, visada galima pasiskambinti klasės auklėtojai ar dalykų mokytojams.
* Nepatenkinamais pažymiais baigusių vaikų tėvai kviečiami pokalbiui. Pasiekimų gerinimo tikslu sudaroma trišalė sutartis, kurią pasirašo tėvai, mokinys ir klasės auklėtojas. Vertinimo metu nepavyko išsiaiškinti apie šių sutarčių įgyvendinimo stebėseną ir poveikį mokinių mokymosi rezultatams.
* Siekiant parodyti dėmesį tėvams, pritraukti juos į Progimnaziją per Tėvų dienas kas 25-am atėjusiam tėvui įteikiamos dovanėlės su Progimnazijos simbolika (finansuotomis iš „Kokybės krepšelio“ projekto lėšų). Direktorius su tėvais sveikinasi paspausdamas jiems ranką, pasak tėvų, tai yra paveiku – jie jaučiasi mokykloje laukiami ir svarbūs.
* Įgyvendinant projektą „Tėvų ir mokyklos sinergija mokant vaikus lietuvių kalbos (rašymo)“ buvo organizuojami užsiėmimai tėvams, kurie, pasak pokalbyje dalyvavusių tėvų, buvo jiems naudingi. Šios veiklos tęsiamos įgyvendinant projekto „Kokybės krepšelis“ uždavinį gerinti lietuvių k. pasiekimus.
* Renginyje tėvams „Mokykla didžiuojasi Jūsų vaikais“ buvo apdovanoti tėvai, kurių vaikai pasiekė gerų akademinių bei asmeninių kitų sričių (sporto, menų ir pa.) rezultatų. Šventėje dalyvavo apie 160 dalyvių.
* Klasių tėvų atstovai kas mėnesį dalyvauja susitikimuose su mokyklos direktoriumi, išgirsta svarbiausią informaciją, gauna atsakymus į tėvų klausimus, turi galimybę pateikti savo siūlymus ar pastebėjimus (pvz., dėl mokyklinės uniformos tobulinimo). Po susitikimo Facebook grupėje perduoda informaciją kitiems savo klasės tėvams.
* Mokinių tėvai sekant ilgamete tradicija kviečiami per mokytojų dieną vesti pamokas mokiniams, prisideda kepdami skanėstus gerumo akcijoms „Keksiukų diena”, „Padovanok šilumą savo artimui”, „Už Kalėdinę šilumą labiausiai jos stokojantiems“.
* Mokinių tėvai įsitraukia iniciatyvas: dalyvavo projekte „Inovacijų dirbtuvės“, siekiant įrengti mokykloje lauko sceną, norėtų įrengti skulptūrų alėją, kurioje kiekviena Progimnaziją baigianti klasė nuo savęs padovanotų mokyklai skulptūrą, kaip atminimo simbolį.
* 2022–2023 m. m. Progimnazijos veiklos įsivertinimo rekomendacijose pažymima, jog „nors 91% tėvų pripažįsta mokyklos ir kitų organizacijų bendradarbiavimo naudą organizuojant ugdymo procesą, bet tik 25,6 % patys inicijuoja savo vaiko klasės mokinių atvykimą į savo darbovietę, kitas įstaigas, ar organizuoja ugdomąją veiklą jose“.

Surinkti duomenys leidžia teigti, jog Progimnazijoje veikianti tėvų informavimo sistema, tenkina daugumos tėvų poreikius. skatina juos dalyvauti vaikų ugdymo(si) procese. Aktyvus tėvų įsitraukimas padeda mokykloje kurti saugią, estetišką, mokinių poreikius tenkinančią aplinką, tačiau į ugdymo proceso tobulinimą įsitraukia tik dalis tėvų.  |
| 3.6. Mokyklos tinklaveika, 3 lygis | Progimnazijos tinklaveika yra lanksti ir tai yra vienas iš stipriųjų mokyklos veiklos aspektų. Progimnazijos atvirumas yra geras, o prasmingumas – tinkamas. * Iš pokalbių su Progimnazijos administracija, Mokytojų taryba ir Mokyklos taryba bei dokumentų analizės nustatyta, kad ugdymo įstaiga įžvelgia aktyvaus bendradarbiavimo su socialiniais partneriais prasmę, todėl „Kokybės krepšelio“ projekto įgyvendinimo laikotarpiu dar labiau išplėtotas partnerysčių tinklas.
* Progimnazija, įgyvendindama „Kokybės krepšelio“ uždavinius, sėkmingai dalyvauja tarptautiniuose projektuose. Kartu su savo parneriais iš Prancūzijos, Ispanijos, Italijos ir Portugalijos dalyvavo projekto „ALTER EGAUX: tous les métiers sont mixtes“ („Keiskime požiūrį: visos profesijos tinka ir vyrams, ir moterims“) veiklose. Įgyvendinant projektą Erasmus+ projekto „Mokomės mitybos kultūros“ Progimnazijos mokinių ir mokytojų komanda „Kokybės krepšelio“ projekto įgyvendinimo laikotarpiu dalyvavo partnerių susitikimuose Portugalijoje bei projekto partnerių finaliniame susitikime Prancūzijos Gvianoje. Progimnazija dalyvauja tarptautinio NORDPLUS projekto „Assessing CT in Nordic Maker Education“ veiklose – kartu su Šiaurės šalų mokyklomis ir universitetais iš Suomijos, Švedijos, Estijos ir Lietuvos siekia sukurti informatinio mąstymo vertinimo įrankį, kuris galėtų būti naudojamas įvairiais atvejais, skirtingose situacijose (sudarant ugdymo turinį, veiklas, vertinant mokinių gebėjimus ir pan.) ir turėjo galimybę dalyvauti Suomijos Turku universiteto mokslininkų sukurtos aplinkos Ville pilotiniame tyrime. 2023 metų gegužės mėnesį dvi Progimnazijos mokytojos atstovavo mokyklą Taline vykusioje konferencijoje, o 2023 m. į rugpjūčio mėnesį Suomijoje vyksiančią projekto veiklų pristatymo konferenciją taip pat buvo pakviesta „Šilo“ progimnazijos mokytojų komanda.
* Progimnazija kolegiškai bendradarbiauja su Ukmergės rajono mokyklomis, Ukmergės rajono savivaldybe, Ukmergės rajono savivaldybės Švietimo, kultūros ir sporto skyriumi (konsultavosi planuojant, tikslinat ir įgyvendinant projekto „Kokybės krepšelis” veiklas), Ukmergės Švietimo pagalbos tarnyba ir kt.
* Kartu su kitomis 5 Ukmergės rajono mokyklomis įsijungė „Tūkstantmečio mokyklų“ projektą.
* Bendradarbiaujant su Ukmergės sporto centro mokykla Progimnazijos moksleiviams sudaromos galimybės naudotis sporto centro baseinu, stalo teniso salėmis, šachmatų klase. Progimnazijoje dažnai vyksta sporto centro renginiai.
* Bendradarbiaujant su Ukmergės Vyčio šaulių kuopa Progimnazijoje po pamokų vyksta šaulių kuopos bei jaunųjų šaulių užsiėmimai.
* Kelis kartus per metus atvyksta Ukmergės policijos komisariato pareigūnai, kurie veda praktinius užsiėmimus, skaito paskaitas, organizuoja dviračių vairuotojų egzaminų laikymą ir pažymėjimų išdavimą viso rajono mokiniams.
* Mokiniai, padedant mokytojams, tobulina kompetencijas ir garsina Progimnazijos vardą dalyvaudami miesto ir šalies renginiuose ir dažnai laimi prizines vietas.
* Bendradarbiaujant su verslo partneriais turtinama Progimnazijos aplinka: UAB „Narbutas International“ kiekvienais metais remia įvairiais baldais, Ukmergės Rotary klubas – paremia įvairių medžių sodinukais, Asta Kupčinskaitė-Ryklienė (buvusi mokyklos auklėtinė) – humanitarinių mokslų daktarė yra įsteigusi nominaciją „Tikslas ir prasmė“, kuria mokslo metų pabaigoje apdovanojami geriausi mokyklos aštuntokai.
* Išorinio vertinimo metu nustatyta, kad tinklaveikos prasmingumas nėra sistemingai analizuojamas. Pasitaiko spontaniškų veiklų, kurias pasiūlo mokytojai, mokiniai, jų tėvai.

Vertintojai daro išvadą, kad įgyvendinant projekto „Kokybės krepšelis“ veiklas ir siekiant, svarbiausio tikslo – pagerinti 1–8 klasių mokinių rezultatus, tobulinant ugdymo(si) proceso kokybę, Progimnazija veiksmingai remiasi partneryste su įvairiomis organizacijomis, tuo sudarydama sąlygas dalykinių ir bendrųjų kompetencijų augimui, gerosios patirties sklaidai. |
| *Stiprieji mokyklos veiklos aspektai*  | Mokytojų mokymasis kartu ir siekis taikyti įgytas žinias pamokose.Bendradarbiavimas su socialiniais partneriais. |
| *Tobulintini mokyklos veiklos aspektai*  | Kolegialus mokymasis siekiant vieningų pamokos tobulinimo tikslų.Progimnazijos tinklaveikos poveikio analizė. |

**4.4. Kaip užtikrinamas veiklų, lemiančių mokinių pažangą ir pasiekimus, tvarumas?**

**4.4.1. Veiklų, lemiančių mokyklos mokinių pažangą ir pasiekimus, tvarumas**

Išorinio vertinimo metu surinkti duomenys leidžia teigti, kad Progimnazijos veiklų tvarumas ryškiausiai atsispindi vizijos bendrume ir veiklų kryptingume, ugdymo įstaigos vadovų įsipareigojimuose visai bendruomenei. Direktorius pripažįstamas, kaip lyderis, naujovių iniciatorius, puikus organizatorius, nebijantis iššūkių, įžvelgiantis aukštą Progimnazijos bendruomenės potencialą siekti užsibrėžtų tikslų. Direktoriaus pavaduotoja ugdymui – kompetentinga, kruopšti ir pareiginga įvairių veiklų, tame tarpe ir „Kokybės krepšelio“ projekto sėkmingo įgyvendinimo, organizatorė. „Kokybės krepšelio“ projekto veiklų tvarumą ir tęstinumą užtikrina ir plati, įvairiapusė ir kryptinga Progimnazijos tinklaveika su socialiniais partneriais ugdant mokinių kompetencijas, atnaujinant ir įveiklinant edukacines erdves bei nuolatinis veiklos kokybės įsivertinimas bei pradinio ugdymo mokytojų potencialas, organizuojant šiuolaikišką mokinių ugdymą(si).

 Tikėtina, kad Progimnazija, tęsdama „Kokybės krepšelio“ projekto veiklas, ir toliau užtikrins gerus mokinių akademinius rezultatus, tenkinančius bendruomenės lūkesčius bei sėkmingai įgyvendins 2021–2023 metų strateginiame plane įvardintą misiją – „Teikti kokybišką priešmokyklinį, pradinį ir pagrindinį (I dalies) ugdymą saugioje ir patrauklioje mokymuisi aplinkoje, pastebint ir atsižvelgiant į individualius vaikų gebėjimus, poreikius ir skirtumus, sukuriant saugią ir patrauklią mokymuisi aplinką, puoselėjant pagarbius, šiltus tarpusavio santykius ir tradicijas“ ir praplės dalyvaudama „Tūkstantmečio mokyklų“ projekte.

**4.4.2. Veiklų, lemiančių mokyklos mokinių pažangą ir pasiekimus, tvarumo vertinimas**

|  |  |
| --- | --- |
| **Rodiklis, vertinimo lygis** | **Vertinimo pagrindimas** |
| 3.1. Perspektyva ir bendruomenės susitarimai, 3 lygis | Progimnazijos vizijos bendrumas ir veiklos kryptingumas potencialus ir yra stiprusis veiklos aspektas.* 2021–2023 m. strateginiame plane Progimnazijos vizija „Visi kartu mokomės, sportuojam ir prie kliūties mes nesustojam“ lakoniškai nusako pagrindines veiklos kryptis ir atspindi Progimnazijos savitumą, išskirtinį dėmesį mokymosi kokybei, sportinėms veikloms bei kryptingą tikslų įgyvendinimą. Strateginio plano tikslai ir uždaviniai dera su Progimnazijos „Kokybės krepšelio“ projekto VTP siekiais, kuriais siekiama kurti kokybišką ir įtraukią ugdymo(si) aplinką visiems Progimnazijos mokiniams; tobulinti mokytojų kompetencijas ir siekti jų raiškos praktinėje veikloje, taikyti įvairius mokinių gebėjimus padedančias atskleisti ugdymo formas (edukacines išvykas, pamokas netradicinėse aplinkose) bei kurti atvirą ir bendradarbiaujančią mokyklą.
* Progimnazijos vizija ir veiklos perspektyva daugumai bendruomenės narių žinoma ir priimtina. Progimnazijos Tarybos atstovai mini, jog ruošiantis įgyvendinti „Tūkstantmečio mokyklų“ projektą, buvo organizuota bendruomenės diskusija, kurios metu mokiniai, mokytojai ir tėvai kūrė ateities perspektyvą, Progimnazijos veiklą praplečiant naujomis kultūrinio ugdymo galimybėmis, kurios atsispindėtų naujame strateginiame plane.
* Progimnazijos Mokinių tarybos atstovai minėjo, jog jų pasiūlymai dėl aplinkos gerinimo yra įtraukiami į veiklos planus ir įgyvendinami, mokiniai yra aktyvūs mokyklos gyvenimo organizatoriai, tačiau tik iš dalies galėjo nusakyti kokia yra Progimnazijos vizija, kokia turėtų būti mokyklos ateitis. Vertintojams vizito metu nepavyko rasti informacijos apie Progimnazijos viziją ir tikslus mokyklos aplinkose**,** nes ji ruošiama eksponuoti naujai gaminamuose stenduose.
* Progimnazijos vizija, misija tikslai ir uždaviniai, strateginiame bei veiklos planuose, numatomos priemonės jiems pasiekti, atspindi veiklos kryptingumą, valstybės švietimo politikos įgyvendinimą. Tai atsispindi ir „Kokybės krepšelio“ projekto įgyvendinimui numatytos veiklos (pvz., sąlygų sudarymas kokybiškam mokymosi pagalbos teikimui įkuriant Konsultacinį centrą bei įrengiant Pojūčių kambarį, dėmesys naujų ugdymo formų ir metodų paieškai (mokymo metodai taikant virtualias mokymosi aplinkas, mokyklos gamtinės aplinkos panaudojimas patirtinio mokymo organizavimui), mokytojų kompetencijų tobulinimas siejamas su šiuolaikinių mokymosi priemonių taikymu pamokose).
* Planuojant ir įgyvendinant veiklas yra atsižvelgiama tiek į mokinių lūkesčius ir poreikius (poilsio zonų įrengimas mokiniams, įvairios mokymo priemonės, jų iniciatyvų skatinimas organizuojant renginius), tiek ir į mokytojų poreikius tobulinti kompetencijas, bendradarbiauti gerinant pamokos kokybę, dalinantis patirtimi su kolegomis. Siekiama sudaryti sąlygas gabiems mokiniams siekti kuo geresnių mokymosi pasiekimų olimpiadose bei konkursuose, o patiriantiems mokymosi sunkumų – teikti konsultacijas, padėti jiems patirti sėkmę bei daryti pažangą.
* Progimnazijos Tarybos atstovai pabrėžė, jog ugdymo įstaiga kryptingai siekia įgyvendinti veiklas, turtinti aplinką, skatina visus mokinius siekti pažangos pagal gebėjimus, dalyvauti saviraiškoje, būti svarbiais, ruoštis sėkmingam tolesniam mokymuisi ir gyvenimui.

Planų gyvumas tinkamas.* „Kokybės krepšelio“ projekto VTP buvo rengiamas vadovaujantis Progimnazijos veiklos įsivertinimo duomenimis, bendruomenės narių siūlymais, mokinių pasiekimų patikrinimų rezultatais.
* Veiklos tobulinimo plano tikslai ir uždaviniai bei veiklos papildo 2021–2023 m. strateginio plano tikslus, susijusius su ugdymo kokybės gerinimu, mokinių ugdymosi poreikių tenkinimu, kuriant patrauklias mokymosi aplinkas, siekiu ugdyti mokinių asmenybes.

 Optimalus išteklių paskirstymas yra veiksmingas ir išskiriamas kaip stiprusis Progimnazijos veiklos aspektas.* Vienas iš Progimnazijos 2021–2023 m. strateginių tikslų yra stiprinti orientavimąsi į mokinių poreikius modernizuojant ir kuriant saugią, patrauklią ir motyvuojančią ugdymosi aplinką. Jis nuosekliai įgyvendinamas pasitelkiant įvairius projektus (Aplinkos modernizavimo, „Tėvų ir mokyklos sinergija”, projekto „Kokybės krepšelis” teikiamas galimybes).
* Pritaikant lauko erdves ugdymo reikmėms ir jas prižiūrint, gerinant interneto tinklo našumą, Progimnazija bendradarbiauja su Ukmergės raj. savivaldybės biudžetinėms įstaigomis bei verslo organizacijomis.
* Progimnazijos ugdymo aplinkų gerinimą numatoma tobulinti dalyvaujant „Tūkstantmečio mokyklų“ projekte, diegiant „Atviros klasės”, „Mobilios klasės“ modelį, bendradarbiaujant su mokinių tėvais bei išorės partneriais, ieškant naujų galimybių įsijungti į kitus projektus.
* Veiklos tobulinimo plane numatytos priemonės yra įsigytos ir įveiklintos ugdymo procese Pojūčio kambaryje vyksta veiklos mokiniams, turintiems specialiųjų ugdymosi poreikių, jame vyksta anglų, lietuvių k. ir literatūros, saugaus eismo, pasaulio pažinimo, geografijos, dailės ir kt. pamokos, logopedo užsiėmimai, susitikimai su Progimnazijos psichologe, įvairūs seminarai vaikams. Pasak vadovų, labai pasiteisino Pojūčių kambario pedagogo pareigybė–yra atsakingas darbuotojas, galintis suteikti pagalbą mokytojams ir mokiniams, kaip naudotis įvairiomis didaktinėmis priemonėmis ir specialia įranga.
* „Kokybės krepšelio“ projekto pagalba įsigytos mobilios kėdės sudaro galimybes pamokas organizuoti kitose Progimnazijos teritorijos erdvėse. Mobili konferencinė sistema leidžia teikti nuotolinį mokymą mokiniams. Įsigytos el. lentos, mokymo platformų EDUKA, Edukraft licencijos leidžia jas plačiai naudoti pamokų metu bei skiriant užduotis namuose, Konsultacinio centro veikloje. Jos padeda ugdyti mokinių suasmeninto ir savivaldaus mokymosi įgūdžius, sudaro sąlygas 3–4 kl. mokiniams ugdytis skaitmenines kompetencijas Kompiuterinio raštingumo pamokose.
* Stebėtose pamokose aspekto „Ugdymosi aplinkos“ bendras vertinimo vidurkis – 3,25. 1–4 klasėse – 3,73, 5–8 kl. – 2,86. 22 (43,1 proc.) stebėtų pamokų šis aspektas išskiriamas kaip stiprusis ir vertinamas 3-4 lygiu pažymint tikslingą informacinių technologijų įrangos ir priemonių taikymą pamokose: elektroninių lentų, mobiliųjų telefonų, Eduka ir Classroom mokymo platformų naudojimą, skatinant mokinius įsivertinti savo pažangą Kahoot, Mentimeter, Quizizz programėlėmis, mokyklos aplinkų panaudojimą pamokų metu organizuojant grupinius darbus ar taikant patirtinio ugdymo metodus.
* 10 (19,2 proc.) stebėtų pamokų aspektas „Optimalus išteklių panaudojimas“ įvertintas 4 lygiu ir kaip stiprusis pamokos aspektas minimas 7 b kl. etikos, 7c2 kl. technologijų, 3b, 1 b, 3b kl. lietuvių k., 6a kl. anglų k., 2a kl. kompiuterinio raštingumo, 1a, 4a kl. matematikos, 4c kl. pasaulio pažinimo pamokose.

Sprendimų pagrįstumas yra veiksmingas ir išskiriamas kaip stiprusis Progimnazijos veiklos aspektas. Tobulinimo kultūra yra potenciali.* Svarbų vaidmenį įsivertinant ir tobulinant Progimnazijos veiklą, vykdant pokyčių stebėseną atlieka VKĮG, kurią sudaro tik dvi mokytojos. Jos mokyklos veiklos įsivertinimą vykdo nuo 2015 metų, atidžiai studijuodamos Mokyklos, įgyvendinančios bendrojo ugdymo programas veiklos kokybės įsivertinimo metodiką, rekomendacijas bei remdamosi savo ilgamete patirtimi. Progimnazijos vadovai grupės narių kompetencijomis pilnai pasitiki ir sudaro sąlygas veikti pagal situaciją.
* Vidaus įsivertinimas Progimnazijoje vyksta planingai, nuosekliai. Vadovaujantis metodika iš pradžių vykdomas platusis, po jo –giluminis. Atliekant platųjį įsivertinimą, klausimai tėvams ir mokiniams adaptuojami, siekiant jog skirtingų grupių respondentai galėtų aiškiau ir lengviau į juos atsakyti. Plačiojo įsivertinimo duomenys pristatomi Mokytojų taryboje, aptariami, metodinėse grupėse. Bendruomenės nariai įtraukiami nustatant prioritetus, kuriant 2 ir 4 lygio iliustracijas. Atliekant giluminį įsivertinimą siekiama surinkti kiekybinius ir kokybinius duomenis, parengti rekomendacijas veiklos tobulinimui, remiamasi įvairiais šaltiniais bei plačiu respondentų ratu (klausimynai, interviu, dokumentų analizė, aplinkos stebėjimas ir pan.).
* Įsivertinimo procesas baigiamas ataskaitos, išvadų, rekomendacijų parengimu, jų pristatymu mokyklos bendruomenei. Galutiniai Progimnazijos vidaus įsivertinimo rezultatai skelbiami viešai interneto svetainėje, pristatomi Progimnazijos Tarybai. Svarbu pažymėti, kad Progimnazijos veiklos planavimo dokumentai, „Kokybės krepšelio“ bei kitų projektų tikslų numatymas remiasi kelerių metų veiklos kokybės įsivertinimo išvadomis bei rekomendacijomis, užtikrina veiklų tęstinumą.
* Rengiant projekto „Kokybės krepšelis“ VTP, duomenis analizavo sudaryta „Kokybės krepšelio“ darbo grupė, kuri rėmėsi 2017 m. visuminio išorinio vertinimo, kelerių metų Progimnazijos įsivertinimo duomenimis, NMPP rezultatais, 2021–2023 m. strateginiu planu.
* 2022–2023 m. metu vidaus įsivertinimas orientuotas į „Kokybės krepšelio“ projekto veiklos tobulinimo plane numatytų veiklų įgyvendinimo proceso ir rezultatų vertinimą (tyrinėjamos ugdomosios aplinkos gerinimo, priemonių panaudojimo efektyvumo, mokymosi pagalbos mokiniams tenkinimo pokytis). „Kokybės krepšelio“ projekto veiklų įgyvendinimą taip pat kas 2 mėnesius vertino „Kokybės krepšelio“ projekto įgyvendinimo grupė teikdama ataskaitas NŠA.
* Vidaus įsivertinimo rekomendacijomis vadovaujamasi rengiant Progimnazijos metinius veiklos planus, planuojant TŪM programos veiklas ateinančiam strateginio planavimo periodui. Numatoma, jog numatytos priemonės ateityje padės turtinti mokymosi aplinkas, kaupti virtualių mokymo priemonių banką, gerinti pagalbos teikimą mokiniams pritraukiant daugiau lėšų mokymosi pagalbai organizuoti per kitus projektus.
* „Kokybės krepšelio“ projekto veiklos turėjo teigiamą poveikį Progimnazijos veiklos tobulinimo bei stebėsenos procesams. Projekto įgyvendinimo metu praturtintos mokymosi aplinkos, pagerėjo mokymosi pagalbos teikimas, gerėja mokinių mokymosi rezultatai. (žiūr.1.1.Mokyklos pasiekimai ir pažanga). Projekto veiklos paskatino mokytojus kolegialiai bendradarbiauti gerinant pamokos kokybę, pokalbiuose mokytojai pabrėžia šio proceso naudą.

 Vertintojai daro išvadą, jog Progimnazijos bendruomenė turi aiškius susitarimus dėl ateities vizijos, ir kryptingai siekia ją įgyvendinti nuosekliai tobulinant ugdymosi aplinkas. Jos sudarė sąlygas ugdymo proceso organizavimo kokybei bei mokinių mokymosi motyvacijai didinti. Sprendimai dėl Progimnazijos veiklos tobulinimo yra priimami vadovaujantis kokybiškai atliekamo vidaus įsivertinimo duomenimis, mokinių pasiekimų stebėsenos, bendrų diskusijų su mokyklos bendruomene rezultatais.  |
| 3.2. Lyderystė, 3 lygis | Lyderystė potenciali, o įsipareigojimas susitarimams kryptingas ir yra stiprusis Progimnazijos veiklos aspektas. * Pasidalytoji lyderystė Progimnazijoje palaikoma formuojant įvairioms veikloms įgyvendinti darbo grupes ir tokiu būdu įgalinant pedagoginės bendruomenės narius aktyviai dalyvauti gerinant įstaigoje vykstančius procesus. Lyderiams būdingais bruožais pasižymintys mokytojai tampa Progimnazijoje veikiančių darbo grupių, Mokytojų tarybos, Mokyklos tarybos atstovais, VGK nariais.
* Progimnazijos vadovai, mokytojai, mokiniai laikosi įsipareigojimų ir susitarimų, prisiima asmeninę atsakomybę. Projekto „Kokybės krepšelis“ VTP visos numatytos veiklos įgyvendinamos laikantis numatytų terminų. Santykiai bendruomenėje grindžiami supratimu ir bendradarbiavimu.
* Progimnazijos administracija palaiko profesinį pedagogų tobulėjimą, skatinama įsivertinti, atsakingai ir kryptingai siekti tiek individualių profesinių, tiek sietinų su organizacija, tikslų.
* „Kokybės krepšelio“ projekte VTP numatytos veiklos (1–4 klasių mokytojų skaitmeninės kompetencijos plėtojimas, kolegialaus ryšio metodo mokymai ir įgyvendinimas mokytojų savitarpio pagalbai ir bendradarbiavimui, pamokos kokybės didinimui ) sudarė tinkamas sąlygas plėtoti lyderystę mokymuisi, gerosios patirties sklaidai, naujovėms ugdymo srityje, kokybiško ugdymo proceso organizavimui. Šias vertintojų įžvalgas patvirtino ir Mokytojų tarybos, ir VKĮG nariai.

Progimnazijos „Kokybės krepšelio“ projekto numatytų veiklų įgyvendinimo tvarumui ypač reikšmingas aspektas „Įsipareigojimas susitarimams“. * Progimnazijos direktoriaus ir pavaduotojos ugdymui metinės užduotys yra orientuotos į „Kokybės krepšelio“ projekto veiklų įgyvendinimą.
* Pokalbiuose bendruomenės nariai direktorių apibūdino, kaip profesionalų vadovą, asmenį, kuris pasižymi lyderiui būdingomis savybėmis, asmeniniu pavyzdžiu demonstruoja sutartas vertybes, skatina bendrystę ir pasitikėjimą. Tai, kad Progimnazijos vadovų veikla (taip pat ir viso mokytojų kolektyvo) Ukmergės miesto bendruomenėje vertinama pozityviai rodo sparčiai augantis mokinių skaičius: jeigu 2018–2019 mokslo metais mokėsi 474 mokiniai, tai 2022–2023 mokslo metais – 603.
* Pokalbių su direktoriumi metu buvo jaučiamas administracijos komandinis darbas, stiprūs profesiniai tarpusavio santykiai su pavaduotoja ugdymui, akivaizdžiai matomas pagarbus elgesys, aiškūs susitarimai ir prisiimtoji atsakomybė dėl Progimnazijos veiklos.
* Susitikime su vertintojais dalyvavę mokinių tėvai (Progimnazijos tarybos nariai), palankiai vertino vieną kartą per du-tris mėnesius vykstančius klasių mokinių tėvų atstovų susitikimus su ugdymo įstaigos vadovu, kuomet išklausomi tėvų lūkesčiai ir ieškoma būdų jiems tenkinti, teikiama informaciją apie „Kokybės krepšelio“ vykdymą.
* Progimnazijos vadovai rūpinasi saugios aplinkos ir palankaus mikroklimato kūrimu, stebi, analizuoja ir vertina darbuotojų veiklą, skatina ir palaiko darbuotojų iniciatyvas.
* Progimnazijos direktorius savo veiklumu, iniciatyvumu gerai žinomas Ukmergės švietimo, kultūros ir verslo bendruomenei. Plačių direktoriaus ryšių su įvairiomis vietos organizacijomis dėka, Progimnazija sėkmingai įveiklina ugdomąsias erdves, sudaro geras sąlygas mokytojams kelti kvalifikaciją, o mokiniams – visapusiškai ugdytis (žiūr.3.6. Mokyklos tinklaveika).

Bendru vertintojų sutarimu daroma išvada, kad Progimnazijos vadovų lyderystė ir įsipareigojimas susitarimams užtikrino „Kokybės krepšelio“ projekto veiklų įgyvendinimą, sutelkė bendruomenę pokyčiams ir inovacijoms, kurios, tikėtina, bus toliau įgyvendinamos dalyvaujant „Tūkstantmečio mokyklos“ projekte. |
| *Stiprieji mokyklos veiklos aspektai*  | Optimalus išteklių panaudojimas.Sprendimų priėmimo ir progimnazijos veiklos tobulinimo kultūra.Progimnazijos vadovų lyderystė įgyvendinant Progimnazijos strateginius tikslus ir „Kokybės krepšelio“ projekto veiklas. |
| *Tobulintini mokyklos veiklos aspektai*  |  |

**5. REKOMENDACIJOS DĖL MOKYKLOS PAŽANGOS KRYPTINGUMO IR VEIKLOS TVARUMO UŽTIKRINIMO**

* Bendruomenei tikslinga susitarti dėl Progimnazijos vizijos naujai kuriamam strateginiam planui formuluotės, įtraukiant į tekstą mokinių kompetencijas, ugdomas pagal atnaujintas bendrąsias programas.
* Kurti asmeninės mokinio pažangos ir pasiekimų refleksijos-analizės sistemą, įtraukiant asmeninių kompetencijų ugdymą kaip mokymosi sėkmės pagrindą.
* Planuojant mokytojų kompetencijų tobulinimą, profesinės kompetencijos segmentus – mokinių pasiekimų ir asmeninės pažangos identifikavimą pamokoje pagal vertinimo kriterijus– iškelti kaip prioritetinius.
* Organizuoti mokymus Progimnazijoje apie vertinimo kriterijų (kiekybinių ir kokybinių) formulavimą pamokoje, mokinių įtraukimą į asmeninių mokymosi / pamokos tikslų formulavimą pagal aptartus kriterijus bei asmeninės pažangos įsivertinimą, remiantis susitartais kriterijais.
* Vykdant ugdomąjį konsultavimą ir veiklos stebėseną, sutelkti dėmesį į Progimnazijos vidaus įsivertinimo/išorinio vertinimo metu išryškėjusius tobulintinus pamokos aspektus.
* Vertinant, reflektuojant profesinę mokytojo veiklą (pvz., aptariant mokytojų įsivertinimą metodinėse grupėse, individualiuose pokalbiuose su Progimnazijos vadovais) analizuoti ir fiksuoti profesinio tobulėjimo poveikį pamokos organizavimo kokybei bei įtaką kiekvieno mokinio asmeninei pažangai.
* Susikurti viziją kaip, tobulinti bendradarbiavimo su mokinių tėvais (globėjais / rūpintojais) formas ir būdus, įtraukiant juos į Progimnazijos veiklos bei ugdymo proceso planavimo, įgyvendinimo ir tobulinimo procesus.